4 rowers se turf sit ná jaagtog met polisie | Netwerk24
4 rowers se turf sit ná jaagtog met polisie
11 April 2021 13:51
Vier vermeende rowers is Vrydag ná 'n jaagtog van etlike kilometer en 'n oor-en-weer-skietery met die polisie vasgetrek.
Twee ongelisensieerde vuurwapens en ammunisie is in hul besit gevind.
Kol. Katlego Mogale, woordvoerder van die Valke, sê die rowers is gesoek in verband met 'n rooftog waar die slagoffer vroeër die maand in Meyerton, Gauteng, agtervolg en beroof is nadat hy geld by die bank onttrek het.
Vrydag het die Valke, misdaadintelligensie, die Gautengse verkeersdepartement, die Sedibeng-teenkapingseenheid en Tracker Connect inligting opgevolg wat hulle gelei het na 'n sentrum in Mpumalanga waar van die verdagtes se voertuie gewaar is.
"Toe die verdagtes besef die span is op hul spoor, het hulle weggejaag op die Moloto-pad.
" 'n Jaagtog en skietery het ontstaan. Een verdagte is beseer en twee in hegtenis geneem. Die vierde verdagte is later in Tembisa gevang nadat die ondersoekspan inligting oor twee ander voertuie, wat glo in die rooftog in Meyerton gebruik is, opgevolg het," sê Mogale.
Daar is op 'n Volkswagen Polo, 'n Volkswagen Amarok en 'n Audi A3 beslag gelê, asook twee vuurwapens, ammunisie, handskoene en klapmusse.
Mogale sê hulle sal binnekort in die hof op aanklagte van roof met verswarende omstandighede, sameswering om roof te pleeg, die besit van ongelisensieerde vuurwapens en ammunisie en regsverydeling verskyn.